CELEX: 32016D0087
Language: ro
Date: 2016-01-22 00:00:00
Title: Decizia de punere în aplicare (UE) 2016/87 a Comisiei din 22 ianuarie 2016 privind retragerea de pe piață a produselor existente derivate din MON 863 (MON-ØØ863-5) și de abrogare a Deciziilor 2010/139/UE, 2010/140/UE, 2010/141/UE de autorizare a introducerii pe piață a produselor care conțin, constau în sau sunt produse din porumb modificat genetic MON863 × MON810 × NK603 (MON-ØØ863-5 × MON-ØØ81Ø-6 × MON-ØØ6Ø3-6), MON863 × MON810 (MON-ØØ863-5 × MON-ØØ81Ø-6) și MON863 × NK603 (MON-ØØ863-5 × MON-ØØ6Ø3-6) în temeiul Regulamentului (CE) nr. 1829/2003 al Parlamentului European și al Consiliului [notificată cu numărul C(2016) 204] (Text cu relevanță pentru SEE)

26.1.2016   
            
            
               RO
            
            
               Jurnalul Oficial al Uniunii Europene
            
            
               L 17/14
            
         DECIZIA DE PUNERE ÎN APLICARE (UE) 2016/87 A COMISIEI
   din 22 ianuarie 2016
   privind retragerea de pe piață a produselor existente derivate din MON 863 (MON-ØØ863-5) și de abrogare a Deciziilor 2010/139/UE, 2010/140/UE, 2010/141/UE de autorizare a introducerii pe piață a produselor care conțin, constau în sau sunt produse din porumb modificat genetic MON863 × MON810 × NK603 (MON-ØØ863-5 × MON-ØØ81Ø-6 × MON-ØØ6Ø3-6), MON863 × MON810 (MON-ØØ863-5 × MON-ØØ81Ø-6) și MON863 × NK603 (MON-ØØ863-5 × MON-ØØ6Ø3-6) în temeiul Regulamentului (CE) nr. 1829/2003 al Parlamentului European și al Consiliului
   
      
         [notificată cu numărul C(2016) 204]
      
   
   (Numai textul în limbile neerlandeză și franceză este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6), precum și articolul 9 alineatul (2) și articolul 21 alineatul (2),
   întrucât:
   
               (1)
            
            
               Prin Decizia 2005/608/CE a Comisiei (2) a fost autorizată, până la 12 ianuarie 2016, în conformitate cu Directiva 2001/18/CE a Parlamentului European și a Consiliului (3), introducerea pe piață a furajelor care conțin sau constau în porumb MON 863 și a porumbului MON 863 în produse care constau în acest tip de porumb sau care conțin acest tip de porumb și care sunt destinate oricăror alte utilizări decât pentru produsele alimentare sau furaje, cu excepția cultivării.
            
         
               (2)
            
            
               Prin Decizia 2006/68/CE a Comisiei (4) a fost autorizată, în conformitate cu Regulamentul (CE) nr. 258/97 al Parlamentului European și al Consiliului (5), introducerea pe piață, până la 12 ianuarie 2016, a unor produse alimentare care conțin, constau în sau sunt obținute din porumb MON 863.
            
         
               (3)
            
            
               Aditivii alimentari și furajeri și materiile prime furajere produse din porumb modificat genetic MON 863 au fost introduse pe piață înainte de intrarea în vigoare a Regulamentului (CE) nr. 1829/2003 și au fost notificate ca produse existente, în conformitate cu articolul 8 alineatul (1) litera (b) și cu articolul 20 alineatul (1) litera (b) din regulamentul respectiv, la momentul intrării în vigoare a acestuia.
            
         
               (4)
            
            
               La 13 aprilie 2007, Monsanto Europe S.A. a transmis Comisiei o cerere (denumită în continuare „cererea”), în conformitate cu articolul 8 alineatul (4), cu articolul 11, cu articolul 20 alineatul (4) și cu articolul 23 din Regulamentul (CE) nr. 1829/2003, de reînnoire a autorizației de continuare a comercializării aditivilor alimentari, a materiilor prime furajere și a aditivilor furajeri existenți produși din porumb MON 863, care fuseseră notificați anterior în conformitate cu articolul 8 alineatul (1) litera (b) și cu articolul 20 alineatul (1) litera (b) din regulamentul respectiv. La 30 martie 2010, Autoritatea Europeană pentru Siguranța Alimentară (denumită în continuare „EFSA”) a emis un aviz favorabil în conformitate cu articolele 6 și 18 din Regulamentul (CE) nr. 1829/2003 și a concluzionat că informațiile noi furnizate în cererea de reînnoire și examinarea literaturii de specialitate care a fost publicată în perioada care a trecut de la precedentele avize științifice ale EFSA cu privire la porumbul MON 863 nu impun modificări ale avizelor. Din aceste motive, autoritatea a repetat concluziile sale precedente, și anume că, în contextul utilizărilor propuse, este improbabil ca porumbul MON 863 să aibă efecte adverse asupra sănătății umane și animale sau asupra mediului. În avizele sale, EFSA a analizat toate întrebările și preocupările specifice semnalate de statele membre în contextul consultării autorităților naționale competente prevăzută la articolul 6 alineatul (4) și la articolul 18 alineatul (4) din Regulamentul (CE) nr. 1829/2003.
            
         
               (5)
            
            
               Prin Deciziile 2010/139/UE (6), 2010/140/UE (7) și 2010/141/UE (8) ale Comisiei, introducerea pe piață a produselor alimentare și a furajelor care conțin, constau în sau sunt produse din porumb MON863 × MON810 × NK603, porumb MON863 × MON810 și porumb MON863 × NK603 este autorizată până la 1 martie 2020, în conformitate cu Regulamentul (CE) nr. 1829/2003.
            
         
               (6)
            
            
               La 29 iunie 2015, Monsanto Europe S.A. a solicitat Comisiei să suspende toate autorizațiile acordate de Comisie pentru produse care conțin, constau în sau sunt obținute din porumb modificat genetic MON 863, ca eveniment unic de transformare și în evenimente de transformare cu acumulare de gene, în urma unei decizii comerciale a societății de a nu mai comercializa aceste produse în UE.
            
         
               (7)
            
            
               În consecință, Monsanto Europe S.A. și-a retras cererea de reînnoire a autorizației de continuare a comercializării aditivilor alimentari, a materiilor prime furajere și a aditivilor furajeri existenți produși din porumb MON 863, depusă la 13 aprilie 2007, pentru care EFSA a publicat un aviz la 30 martie 2010 și a solicitat Comisiei Europene să abroge Deciziile 2005/608/CE, 2006/68/CE, 2010/139/UE, 2010/140/UE și 2010/141/UE.
            
         
               (8)
            
            
               Deoarece MON 863, ca eveniment unic de transformare sau în evenimente de transformare cu acumulare de gene, nu a fost cultivat în scopuri comerciale începând din 2011 în țări terțe și s-a încheiat eliminarea treptată a comercializării sale, nu este necesar să se prevadă o perioadă de timp limitată în care stocurile existente de produse să poate fi epuizate complet.
            
         
               (9)
            
            
               Deciziile 2005/608/CE și 2006/68/CE expiră la 12 ianuarie 2016. Întrucât Monsanto Europe S.A. nu a mai depus nicio cerere pentru reînnoirea autorizației acordate prin aceste decizii, produsele care fac obiectul deciziilor în cauză nu ar trebui introduse pe piață după această dată.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   (1)   Aditivii alimentari produși din porumb MON-ØØ863-5, notificați ca produse existente în temeiul articolului 8 alineatul (1) litera (b) din Regulamentul (CE) nr. 1829/2003, precum și materiile prime furajere și aditivii furajeri produși din porumb MON-ØØ863-5, notificați ca produse existente în temeiul articolului 20 alineatul (1) litera (b), se retrag de pe piață nu mai târziu de data publicării prezentei decizii în Jurnalul Oficial al Uniunii Europene.
   (2)   Deciziile 2010/139/UE, 2010/140/UE și 2010/141/UE se abrogă la data publicării prezentei decizii în Jurnalul Oficial al Uniunii Europene.
   Articolul 2
   Intrările din registrul comunitar al produselor alimentare și al furajelor modificate genetic, menționat la articolul 28 din Regulamentul (CE) nr. 1829/2003, referitoare la porumbul MON-ØØ863-5, MON-ØØ863-5 × MON-ØØ81Ø-6 × MON-ØØ6Ø3-6, MON-ØØ863-5 × MON-ØØ81Ø-6 și MON-ØØ863-5 × MON-ØØ6Ø3-6 se ajustează pentru a ține seama de prezenta decizie.
   Articolul 3
   Prezenta decizie se adresează Monsanto Europe S.A., Scheldelaan 460, Haven 627, 2040 Anvers, Belgia.
   
      Adoptată la Bruxelles, 22 ianuarie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 268, 18.10.2003, p. 1.
   
      (2)  Decizia 2005/608/CE a Comisiei din 8 august 2005 privind introducerea pe piață, în conformitate cu Directiva 2001/18/CE a Parlamentului European și a Consiliului, a unui produs din porumb (Zea mays L., linia MON 863) modificat genetic pentru rezistență la viermele vestic al rădăcinilor de porumb (JO L 207, 10.8.2005, p. 17).
   
      (3)  Directiva 2001/18/CE a Parlamentului European și a Consiliului din 12 martie 2001 privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului (JO L 106, 17.4.2001, p. 1).
   
      (4)  Decizia 2005/68/CE a Comisiei din 13 ianuarie 2006 de autorizare a introducerii pe piață a produselor și ingredientelor alimentare derivate din porumb modificat genetic linia MON 863 ca alimente noi sau ingrediente alimentare noi în temeiul Regulamentului (CE) nr. 258/97 al Parlamentului European și al Consiliului (JO L 34, 7.2.2006, p. 26).
   
      (5)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).
   
      (6)  Decizia 2010/139/UE a Comisiei din 2 martie 2010 de autorizare a introducerii pe piață a produselor care conțin, sunt compuse sau produse din porumb modificat genetic MON863 × MON810 × NK603 (MON-ØØ863-5 × MON-ØØ81Ø-6 × MON-ØØ6Ø3-6) în temeiul Regulamentului (CE) nr. 1829/2003 al Parlamentului European și al Consiliului (JO L 55, 5.3.2010, p. 68).
   
      (7)  Decizia 2010/140/UE a Comisiei din 2 martie 2010 de autorizare a introducerii pe piață a produselor care conțin, sunt compuse sau fabricate din porumb modificat genetic MON863 × MON810 (MON-ØØ863-5 × MON-ØØ81Ø-6) în temeiul Regulamentului (CE) nr. 1829/2003 al Parlamentului European și al Consiliului (JO L 55, 5.3.2010, p. 73).
   
      (8)  Decizia 2010/141/UE a Comisiei din 2 martie 2010 de autorizare a introducerii pe piață a produselor care conțin, sunt compuse sau fabricate din porumb modificat genetic MON863 × NK603 (MON-ØØ863-5 × MON-ØØ6Ø3-6) în temeiul Regulamentului (CE) nr. 1829/2003 al Parlamentului European și al Consiliului (JO L 55, 5.3.2010, p. 78).